Notum sit omnibus tam presentibus quam futuris quod homines de Boex nemora Buxerię extirpebant et devastabant, usum injuste calumniantes. Fratres vero de Buxeria videntes detrimenta et gravamina domus suę, multotiens proclamationem fecerunt ad Haymonem, dominum Marrigneii et constabularium ducis Burgundię, ut homines suos justicię astare faceret, et rei veritatem manifestaret. Dominus autem Haymo Marrigneii et constabularius ducis Burgundię proprio ore recognovit quod nec ipse nec sui homines aliquid juris in ipsis nemoribus habebant; et nolens amplius sustinere dampna domus Buxerię nec molestias fratrum, sed, nolens eos in pace manere, jussit hanc calumniam esse sopitam. Hujus recognitionis testes sunt Guido, abbas Buxerię, Guido capellanus Marigneii, Haymo de Croocum. Et ut hoc in perpetuum ratum consistat, impressione sigilli domini Duranni abbatis Sanctę Margaritę, et impressione sigilli ipsius domini Haymonis Marrigneii et constabularii ducis Burgundię munitur. Actum anno ab incarnatione Domini M°C° nonagesimo primo.